د ٢٠١٩ کال د رسنیو د ازادۍ نړیواله جایزه چا گټلې؟
د ٢٠١٩ کال د نړۍ د مطبوعاتو د ازادۍ جایزه د پاکستان، هند، برازیل، نیکاراګوا او تانزانیا خبریالانو ته ورکړل شوه. 
د خبریالانو د ساتنې کمېټه CPJ دا جایزې د هغو هیوادونو ژورنالیستانو ته د هغوی د شجاعت او زړورتیا په خاطر ورکوي چې دموکراسي په کې په غوړیدو ده. د سږکال د جایزې ورکولو دا پروګرام د شنبې په ماښام (نومبر۲۳) د نیویارک په ښار کې و. د خبریالانو د حفاظت کمېټه وايي چې دا جایزې یې د هغو هېوادونو خبریالانو ته ورکړې چې په هېوادونو کې یې دموکراسي مخ په غوړېدو ده او د بیان ازادۍ د سانسور له خطر سره مخامخ دي خو بیا هم دوی په زوړرتیا سره د مطبوعاتو ازادۍ او معلوماتو د رسولو لپاره کار کوي. په دغو خبریالانو کې د پاکستان د ډان ورځپاڼې اډیټر ظهیر عباس هم شامل دی. د خبریالانو د ملاتړ ټولنې د پاکستان په پوځ او حکومت نیوکې کوي چې د بیان او مطبوعاتو ازادي یې محدوده کړې ده. پاکستاني مطبوعاتو او رسنیو د "پوځ له ویرې" په تېرو دوو کلونو کې د پښتنو د ژغورنې غورځنګ د غونډو په اړه راپورونه خپاره نکړل. د دغې جایزې دوه نور ګټونکي د ناکاراګوا خبریالان، لوسیا پنېدا اباو او مېګیول مورا، وو چې د راپورو روکولو له کبله شپږ میاشتې بندیان شوي وو. د میامي هېرالد خبریالې جولي براون ته د هغې د تحقیقاتي راپور له کبله هم جایزه ورکړل شوه، دې په امریکا کې د جېفري اپستاین په اړه تحقیقاتي راپور کړی و. ښاغلی اپستاین تورن و چې وړې ماشومانې به د ناوړه جنسي کارونو لپاره قاچاق کولې. دغې خبریالې په هند کې هم په همداسې یوې موضوع تحقیقاتي راپور کړی و. د خبریالانو د حفاظت کمېټه هرکال دا ډول غونډې جوړوي او د نړۍ یو شمېر زړورو خبریالانو ته د شجاعت جایزې ورکوي. دې کمېټې په یوې اعلامیې کې ویلي دي چې دا یې د جایزو ورکول ٢٩ لړۍ وه.